የእናቶች ማቆያ የእናቶች ሞት እንዲቀንስ ከፍተኛ አስተዋጾ እያበረከተ በመሆኑ ማኅብረሰቡ የሚያደርገውን ድጋፍ አጠናክሮ እንዲቀጥል የጤና ጥበቃ ቢሮ አሳሰበ፡፡
ከ50 በመቶ በላይ ለሚሆን የእናቶች ሞት ምክንያት ከወሊድ ጋር የሚያያዝ የጤና ችግር ነው፡፡ በተለይ በወሊድ ወቅት በሚከሰት ደም መፍሰስ የሚያልፈው የእናቶች ሕይወት ቀዳሚ ቦታን እንደሚይዝ ከጤና ጥበቃ ሚኒስቴር ያገኘነው መረጃ ያመላክታል፡፡ እናም ይህንን ችግር ለመቅረፍ እናቶች የቅድመ እና ድህረ ወሊድ የሕክምና ክትትል ማድረግ ግድ ይላቸዋል፡፡ አንዲት እናት በቤት ውስጥ ለመውለድ በምታደርገው ጥረት በሚከሰት ከመጠን በላይ ደም መፍሰስ ሕይወቷን የማጣት አጋጣሚው በእጅጉ የሰፋ ነው፡፡እንደ ሀገር 72 በመቶ የሚሆኑ እናቶች በቤት ውስጥ እንደሚወልዱ መረጃዎች ያሳያሉ፡፡ ይህም ከመጠን በላይ ለሆነ ደም መፍሰስ ስለሚያጋልጣቸው ለኅልፈት የሚዳርጉበት አጋጣሚ በርካታ ነው፡፡ በገጠር ጤና ተቋማት የሚገነቡ የነፍሰ ጡር እናቶች ማቆያዎች የቤት ውስጥ ወሊድን ለማስቀረትና የእናቶችን ሞት ለመቀነስ ዓላማ ያደረጉ ናቸው፡፡በአብዛኛው የሀገሪቱ ክፍሎች አንዲት እናት ከቤቷ ወደ አቅራቢዋ ያለ ጤና ጣቢያ ለመሄድ ሰዓታትን መጓዝ ይጠበቅባት ይሆናል፤ በወሊድ ወቅት የትራንስፖርት አገልግሎት የማይደርስባቸው አካባቢዎች እናቶች ደግሞ ወደ ጤና ጣቢያ ከመሄድ ይልቅ በቤት ውስጥ እንዲወልዱ ይገደዳሉ፡፡ ይህን ችግር ለመቅረፍ መኖሪያ ቀያቸው ከጤና ጣቢያ ሩቅ ለሆኑ እናቶች የመውለጃ ወራቸው ሲደርስ በጤና ጣቢያ ማረፊያ ቤት ተዘጋጅቶላቸው እንዲቆዩ እየተደረገ ነው፡፡